સંતો અને યોગીઓ પાસેથી તેઓ એ જ્ઞાન મેળવ્યું અને ૩૦ વર્ષ સુધી સમગ્ર ભારતમાં ભ્રમણ કર્યું. મંત્રયોગ, યંત્રયોગ, હઠયોગ, રાજયોગ અને જ્ઞાનયોગમાં નિપુણ થયા બાદ તેઓ યોગ આધારિત તત્ત્વજ્ઞાન અને ધર્મશાસ્ત્રના નિષ્ણાત બન્યા. ૩૦ વર્ષની સતત કઠોર સાધના અને ઉત્કટ શોધ છતાં ભગવાન સાથેના મેળાપનું તેમનું ઉચ્ચતમ લક્ષ્ય તેઓ મેળવી શક્યા ન હતા. આખરે ૧૯૨૧માં માઉન્ટ આબુમાં તેઓ તેમના મહાન ગુરુદેવ પ.પૂ. શ્રી યોગીરાજ પરમેશ્વરદાસજીના સંપર્કમાં આવ્યા જેમણે તેમને શક્તિપાતની દીક્ષા આપી. તે પ્રાપ્ત થતાં તુરંત જ તેઓ સમાધિની ઉચ્ચતમ કોટીએ પહોંચ્યા અને તેમના અંતિમ લક્ષ્ય પરમ પિતા પરમેશ્વરનો મેળાપ પ્રાપ્ત કર્યો. તેઓ આ સ્થિતિમાં સતત ત્રણ દિવસ સુધી રહ્યા.